REGOLAMENT TAL-KUMMISSJONI (KE) Nru 49/2008
tal-21 ta’ Jannar 2008
li jiffissa l-kwantità ta’ qamħirrum disponibbli għall-intervent fil-fażi 2 tas-sena tas-suq 2007/2008
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1784/2003 tad-29 ta’ Settembru 2003 dwar l-organizzazzjoni komuni tas-suq fiċ-ċereali (1),
Wara li kkunsidrat ir-Regolament tal-Kummissjoni (KE) Nru 824/2000 tad-19 ta’ April 2000 li jistabbilixxi l-proċeduri għall-pussess ta’ ċereali mill-aġenziji ta’ l-intervent u li jippreskrivi l-metodi ta’ l-analiżi sabiex jistabbilixxu l-kwalità fiċ-ċereali (2), u b’mod partikolari l-Artikolu 3a(2), it-tieni inċiż, tiegħu,
Billi:
(1)
L-Artikolu 3a tar-Regolament (KE) Nru 824/2000 jistabbilixxi r-regoli għall-allokazzjoni tal-kwantitajiet ta’ qamħirrum eliġibbli għall-intervent, għas-snin tas-suq 2007/2008 u 2008/2009. L-allokazzjoni ssir f’żewġ fażijiet, imsejħa “l-fażi 1” u “l-fażi 2”.
(2)
Il-kwantità globali ta’ qamħirrum offerta għall-intervent matul il-fażi 1, li damet mill-1 ta’ Awwissu sal-31 ta’ Diċembru 2007, ma qabżitx il-limitu stabbilit bl-Artikolu 5(1) tar-Regolament (KE) Nru 1784/2003. Jeħtieġ għalhekk li tiġi ppubblikata l-kwantità ta’ qamħirrum li tista’ tiġi offruta għall-intervent fil-fażi 2 tas-sena tas-suq 2007/2008.
(3)
Skond l-Artikolu 3a(1), it-tielet inċiż, il-fażi 2 tibda mill-għada li l-Kummissjoni tippubblika fil-Ġurnal Uffiċjali ta’ l-Unjoni Ewropea l-kwantità li tkun għadha disponibbli għall-intervent għal dik il-fażi. Dan il-jum ikun l-ewwel jum għat-tressiq ta’ offerti fl-Istati Membri kollha, u din il-fażi tintemm sa mhux aktar tard mit-30 ta’ April fil-Greċja, fi Spanja, fl-Italja u l-Portugall, mit-30 ta’ Ġunju fl-Iżvezja u mill-31 ta’ Mejju fl-Istati Membri l-oħra. Jeħtieġ għalhekk li jkun ipprovdut li dan ir-Regolament jidħol fis-seħħ l-għada tal-pubblikazzjoni tiegħu fil-Ġurnal Uffiċjali ta’ l-Unjoni Ewropea,
ADOTTAT DAN IR-REGOLAMENT:
Artikolu 1
Il-kwantità ta’ qamħirrum li jista’ jkun offrut għall-intervent matul il-fażi 2 tas-sena tas-suq 2007/2008 skond l-Artikolu 3a tar-Regolament (KE) Nru 824/2000, hija ta’ 1 500 000 tunnellata.
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 21 ta’ Jannar 2008.